2015. 12. 07.

Sajtóközlemény

**Projektzáró ünnepségen adják át a megépített kerékpárutat Kápolnásnyéken**

**Nagyszabású kerékpárút fejlesztést valósított meg a Széchenyi 2020 program keretében a Fejér Megyei Önkormányzat Kápolnásnyéken. A Közlekedési Operatív Program keretében a KÖZOP-3.5.0-09-11-2015-0046 sz. *„Hivatásforgalmi kerékpárút nyomvonalának kialakítása Kápolnásnyéken, a Vörösmarty utca északi szakasz – Deák Ferenc utca (2.b) szakaszon”* című pályázaton elnyert mintegy 152,26 millió forintból épített kerékpárutat a Fejér Megyei Önkormányzat. A fejlesztés hivatásforgalmi célokat szolgál, az 1, 2, 3 számjegyű közlekedési utak tehermentesítését, valamint a meglévő balesetveszély csökkentését, megszüntetését is biztosítja.** **A műszaki átadás 2015. december 2-án megtörtént.**

A Fejér Megyei Önkormányzat pályázatot nyújtott be Kápolnásnyék vonatkozásában a 2007-2013-as támogatási időszakban eddig fel nem használt támogatási maradványok terhére, a Közlekedési Operatív Program keretében a KÖZOP-3.5.0-09-11 „Kerékpárút-hálózat fejlesztése” c. projektkiírásra. A 2B útvonalszakaszt érintő, kápolnásnyéki pályázat terveit készíttető Velencei-tó és Térsége, Váli-völgy, Vértes Térségi Fejlesztési Tanács átadta a tervdokumentációkat a Fejér Megyei Önkormányzat részére további felhasználásra. Az európai uniós pályázati forrásból megvalósult kápolnásnyéki kerékpárút beruházás hivatásforgalmi célokat szolgál, egyúttal a közelében húzódó 1, 2, 3 számjegyű közlekedési utak tehermentesítését, valamint a meglévő balesetveszély csökkentését, megszüntetését is biztosítja. A 2B nyomvonal kiválasztásánál és tervezésénél is fontos szempont volt, hogy a Velencei-tó körül már megépített kerékpár-útvonalakhoz is kapcsolódva a környező települések közti minél könnyebb és gyorsabb közlekedési lehetőséget biztosítson a munkába járáshoz, valamint a helyi termékek minél egyszerűbb piacra juttatásához. További feladatot jelentett a későbbiekben megvalósítandó kerékpárutak kiindulópontjának biztosítása is.

A megvalósításban, az építési engedélyezések folyamatában érintett több szervezet koordinálásával sokat segített a Fejér Megyei Kormányhivatal. A szükséges eljárások megvalósíthatósága érdekében a Fejér Megyei Önkormányzat minden szükséges döntést és intézkedést megtett. A beruházás október elején kezdődött kivitelezése a 2015. december 2-án megtörtént műszaki átadással fejeződött be.

A kápolnásnyéki 2B szakaszon megvalósuló európai uniós fejlesztés eredményeként az új kerékpárút szakasz Kápolnásnyék belterületi határától húzódik a Deák Ferenc utcán, majd a Vörösmarty utca északi részén keresztül. A meglévő utcák használata mellett új kerékpárút kiépítése is megvalósult. Az útvonal északi végpontjához kapcsolódhat a majdan megvalósítandó Nadap, illetve Pázmánd-Lovasberény-Bicske irányában húzódó kerékpárút. Hossza: 940 méter. **A Széchenyi 2020 program pályázatán elnyert teljes összeg 152,26 millió Forint, amelyből a kivitelezés 145,31 millió Forintot tett ki.** A tervezett nyomvonal a 2A szakasszal folytatódik, amely Kápolnásnyéken keresztül húzódik a velencei hajóállomásig, illetve csatlakozik a Velencei-tó déli partján 2013-14-ben megvalósult kerékpárúthoz. Ezen szakasz hossza: 1440 méter.

A projektről bővebben a [www.fejer.hu](http://www.fejer.hu) oldalon olvashatnak.

**További információ kérhető:**

Vörös Dóra, sajtóreferens

Elérhetőség: 20/4456-556, kerekparutfejlesztes2015@gmail.com